Ní raibh mé ar an saol nuair ba é Máirtín Thornton an Spidéil laoch dornálaíochta Chonamara agus ‘The Connemara Crusher’ mar leasainm air. I mbothanna dornálaíochta na sorcas i Sasana a d’fhoghlaim an Droighneánach a cheard agus tar éis dó Craobh Throm-mheáchain Ghairmiúil na hÉireann a bhuachan i 1943, throid sé féin agus seaimpín na Breataine Bruce Woodcock a chéile dhá bhliain dár gcionn i gCraobh an Chomhlathais. Troid ab ea í ar bhain conspóid léi agus a chríochnaigh nuair a chaith coirnéal an Droighneánaigh an tuáille isteach.